कल्पना कीजिए कि आप बाहर यात्रा के लिए निकले हैं, ट्रेन पकड़नी है, और समयाभाव व ट्रैफिक जाम की वजह से थोड़ी जल्दी में भी हैं। अचानक आपको याद आता है कि आप अपना टूथब्रश और टूथपेस्ट रखना भूल गए हैं। कोई बात नहीं, आप इसे रास्ते चलते परचून की दुकान से खरीदने के लिए रुक जाते हैं। दुकान वाला पहले ही किसी अन्य खरीदार से जूझ रहा होता है। उसे निपटाकर वह आपसे मुखातिब होता है। आप जल्दी में हैं, आपके ट्रेन छूट जाने का समय हो रहा है, मगर दुकानदार को आपकी यह अर्जेंसी पता नहीं है, वो अपने हिसाब से आपको सामान देता है। फिर आप खरीदी हुई वस्तु का भुगतान करते हैं तो एक और समस्या आती है। आपके पास केवल बड़े नोट हैं और दुकानदार के पास आपको देने को पर्याप्त छुट्टे नहीं हैं। इस आपाधापी में आपकी ट्रेन छूट जाती है।